Hardere enn stål

Hardere enn stål er en norsk roman, utgitt som bok nummer 40 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 427 og kostet fire kroner. 
I Hardere enn stål tar Hallbing nok en gang utgangspunkt i en faktisk hendelse, «The Great Diamond Hoax», en diamantsvindel i USA i årene 1871-1872. Da lurte svindlerne John Slack og Philip Arnold en rekke rikfolk. Hallbing har flyttet historien om lag tjue år i tid og foretatt noen justeringer, men langt på vei holdt seg til det som skjedde. 
For Kanes vedkommende starter historien da sjefen Shane klarer å spore han opp med den moderne telegrafen, spolerer Kanes jakt-rekonvalesens og sender ham til storbyen. I San Francisco har U.S. Marshal Jeffery Voigh blitt funnet drept - med en diamant sydd inn i dressforet? Samtidig går telegrafene varme med meldinger om et gigantisk diamantfunn! Kane følger i den avlidne marshalens spor, som heldigvis peker vekk fra metropolens moderniteter. Han finner leiren til to belgiske geologer, og avslører at hele «funnet» er ren svindel, der diamanter blir plassert på overflaten for å selge skjerp dyrt...  
Da svindlerne forsøker å drepe han med slangegift havner han, nok en gang (som i Død manns skygge) hos den vakre legen Gwen Arling på Glenwood Springs sanatorium. Møtet overrasker trolig både Kane og leserne, siden hans gamle flamme nå luer for en av svindel-geologene og ikke for Morgan! Ergo ligger Kane bare med tre i denne boka. 
For å få slutt på svindelen dreper Kane fire navnløse og to navngitte svindlere. Men av en eller annen grunn lar han de belgiske svindel-geologene slippe unna. De drar derfor, med Gwen, med båt fra San Francisco i retning Europa. (Lang reise!) 


== Mottagelsen av boka ==
Da Hardere enn stål kom ut var Kane-serien i om lag fire år blitt utgitt i nokså normale pocket-opplag på 12-16000. Fra 1969 merket imidlertid forlaget en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» nettopp startet  da Hardere enn stål kom ut. Etter suksessen med de forrige bøkene trykket man nå 21 000. I forlaget fulgte man optimistisk utviklingen, og Finn Arnesen lovte Hallbing: - Neste år kommer du til å tjene en million! Det trodde ikke Hallbing, og samtalen endte med at de veddet en kasse whisky. Hallbing tapte.Da Kane-serien for alvor slo an måtte Hardere enn stål utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst sju opplag (7. opplag i 1999). I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag som En dödlig fälla
I Danmark kom den i 1976 på Winther som Hårdere end stål .
I Finland kom den i 1977 på Otava som Terästä kovempi. 
I England kom den i 1978 på Corgi Books som  Harder than steel. 
Også Island fikk sin Prenthusið-utgave som Harðari en stál.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Hardere enn stål i et dobbeltbind, i bok nr. 27, sammen med Død manns skygge. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Hardere enn stål i 2006 som bok 52 i bind 51–52. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2013 som bok nr. 55 i serien, en utgivelse som i 2016 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 55 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 182–183.